Garis Panduan Orang Islam Turut Merayakan Hari-Hari Kebesaran Agama Orang 
Bukan Islam 


1. TUJUAN 


1.1 Garis Panduan ini disediakan untuk dijadikan rujukan dan panduan kepada masyarakat Islam 
dalam menyertai majlis perayaan orang bukan Islam supaya tidak berlaku perbuatan yang 


bertentangan dengan ajaran Islam. 


1.2 Garis Panduan ini juga menjadi asas rujukan kepada agensi-agensi kerajaan yang berkaitan 
dalam menganjur majlis perayaan orang bukan Islam bersama dengan orang Islam supaya tidak 


berlaku perbuatan syubhat atau acara yang bercanggah dengan prinsip dan nilai-nilai Islam. 


2. PENDAHULUAN 


2.1. Kerajaan Malaysia melalui Kementerian Kebudayaan, Kesenian dan Warisan telah 
mengadakan majlis-majlis perayaan sama ada di peringkat nasional, negeri, daerah dan lain-lain. 
Perayaan tersebut adalah Hari Raya Idul Fitri, Tahun Baru Cina, Depavali, Pesta Kaamatan, Hari 
Gawai dan juga Hari Krismas. Ia disambut melalui konsep penganjuran “rumah terbuka nasional”, 
bertujuan meningkatkan persefahaman dan sikap toleransi di kalangan masyarakat pelbagai 


kaum serta fahaman agama di negara ini. 


2.2 Persoalan timbul di kalangan masyarakat Islam tentang apakah hukum turut 
merayakan perayaan agama lain. Ada pendapat yang mengatakan hukum merayakan hari 
perayaan agama lain adalah haram. Mereka bimbang perbuatan tersebut boleh menjejaskan 
akidah atau secara tidak langsung akan membawa kefahaman bahawa semua agama adalah 


sama. 


2.3Dalam mengatur hubungan antarabangsa, kaum dan agama di negara ini agar tidak 
menimbulkan kekeliruan dan prasangka dalam pergaulan khususnya bagi umat Islam, 
Jawatankuasa Fatwa Majlis Kebangsaan Bagi Hal Ehwal Ugama Islam dalam muzakarahnya 
pada 1 dan 2 Oktober 1970 yang secara khusus menyentuh mengenai rumah ibadat telah 
memutuskan: 


“Pembesar-pembesar Islam tidak boleh merasmi pembukaan rumah-rumah ibadat 
orang-orang bukan Islam kecuali difikirkan kalau tidak berbuat demikian akan 
mendatangkan perpecahan dan permusuhan kaum dengan syarat tidak menyertai 
upacara ibadat dengan mereka” 

2.4 Pada dasarnya terdapat dua pandangan berbeza dari sudut hukum tentang orang Islam turut 
merayakan hari perayaan orang bukan Islam. Pandangan yang membenarkan orang Islam 


merayakan hari perayaan orang Islam adalah berdasarkan pandangan berikut: 


i. Kekeliruan dari sudut hukum tentang merayakan hari perayaan agama lain atau dalan 
konteks masa kini “rumah terbuka nasional” adalah berpunca daripada fahaman yang 
kurang jelas terhadap maksud merayakan atau mengucapkan ucapan selamat hari 
kebesaran kaum lain itu. Jika maksud merayakan itu adalah ikut serta berhari raya, 
merelai kekufuran orang bukan Islam dan bermuamalah dengan mereka atas nama 


agama mereka ia adalah bercanggah dengan ajaran Islam. 


Sebaliknya jika merayakan hari perayaan kaum lain sekadar hanya ikut bercuti pada hari 
itu atau menyertai perayaan mereka atas tujuan merapatkan perhubungan sesama 
manusia maka ia adalah diluar daripada konteks meraikan akidah mereka atau 
merelakan agama mereka. (Hukum Merayakan Perayaan Kaum-kaum Bukan Islam, Dr. 


Abdul Hayei bin Syukor, Akademi Pengajian Islam, Universiti Malaya) 


ii. Menurut Dr. Ahmad al-Syarbashi seseorang Islam yang turut menyertai hari perayaan 
orang bukan Islam setelah memastikan majlis yang dihadiri itu tidak mengandungi 
perbuatan yang bercanggah dengan akidah atau upacara yang bercanggah dengan 
ajaran Islam seperti penyajian arak dan sebagainya (Dr Ahmad al- 
Syarbashi, Yas 'alunaka Fid Din Walhayah, hal 390, jilid 4, Darul Jail, Beirut). 


2.5 Hukum yang melarang orang Islam turut merayakan perayaan orang bukan Islam 


berdasarkan pandangan berikut: 


i. Abu al-Gasim Hibbatullah bin Al-Hussain bin Mansur al-Tabari berkata, tidak harus bagi 
orang Islam menghadiri perayaan orang bukan Islam kerana kemungkaran mereka. (Ibn 
Qayyim Al-Jauziyah, Ahkam Ahl al-Zimmah, jilid 1, hal 156, Dar al-Kutub al-llmiah, 
Beirut) 


ii. Menurut Fatwa Lajnah Daaimah, kunjungan terhadap perayaan orang bukan Islam 
tidak boleh dilakukan kerana ia akan melibatkan orang yang melakukannya kepada dosa. 
(al-Syeikh Ahmad bin Abdul Razak, Fatawa al-Lujnah al-Da 'imah lil Buhuth al-llmiah wal 
Ifta', jilid 3, hal 436, Dar al-Muaiyyad, Riyadh) 


2.6 Berdasarkan persoalan hukum tersebut maka pihak yang menganjurkan majlis tersebut perlu 


meneliti adakah perayaan yang dianjurkan mempunyai unsur agama atau semata-mata 


Miksita. 


bercirikan kebudayaan. Kedua-dua unsur ini perlu diteliti dalam memastikan sambutan perayaan 


tersebut tidak menyinggung sensitiviti keagamaan terhadap orang awam yang menyertainya. 


3. TAKRIF 


3.1 Simbul 
Maksud simbul dalam garis panduan ini adalah sesuatu yang mewakili sesuatu yang lain, 


lambang, tanda (Kamus Dewan). 


3.2 Ciri 
Maksud ciri dalam garis panduan ini adalah sifat (unsur, tanda) yang khusus pada sesuatu (yang 


membezakannya dengan yang lain) (Kamus Dewan). 


3.3 Tunduk 
Maksud tunduk dalam garis panduan ini adalah kepala atau muka condong ke hadapan (Kamus 


Dewan). 


3.4 Upacara 
Maksud upacara dalam garis panduan ini adalah majlis menurut adat (kebiasaan, agama), 


kermaian atau peralatan (menurut adat) (Kamus Dewan). 


3.5 Budaya 
Maksud budaya dalam garis panduan ini adalah tamadun, peradaban, cara berkelakuan (berfikir 
dsb), kemajuan (akal budi), kebudayaan (Kamus Dewan). 


3.6 Dakyah 
Maksud dakyah dalam garis panduan ini adalah penyiaran (penyebaran) sesuatu ideologi 
(doktrin, pendapat dsb) untuk mendapat sokongan, propaganda (Kamus Dewan). 


3.7 Mempersenda 
Maksud mempersenda dalam garis panduan ini adalah mempermainkan (dengan gurau senda), 


memperolok-olokkan, mengejekkan(Kamus Dewan). 


3.8 Sensitiviti 
Maksud sensitiviti dalam garis panduan ini adalah perihal perihal sifat mudah merasai sesuatu 


(mudah tersinggung, bergerak balas dsb (Kamus Dewan). 

3.9 Kriteria 
Maksud kriteria dalam garis panduan ini adalah beberapa ukuran (asas pertimbangan) untuk 


menentukan nilai (Kamus Dewan). 


4. KRITERIA PERAYAAN ORANG BUKAN ISLAM YANG BOLEH DIHADHIRI OLEH ORANG 
ISLAM 


4.1 Dalam menentukan perayaan orang bukan Islam boleh dihadhiri oleh orang Islam beberapa 
kriteria utama perlu dijadikan garis panduan supaya ia tidak bertentangan dengan ajaran Islam. 


Kriteria-kriteria tersebut adalah seperti berikut: 


41.1 Majlis tersebut tidak disertakan dengan upacara-upacara yang bertentangan 
dengan akidah Islam. 


Maksud “bertentangan dengan akidah Islam” ialah sesuatu perkara, perbuatan, 
perkataan atau keadaan yang jika dilakukan menyebabkan tercemarnya akidah umat 
Islam. 


Contohnya, 


i. menyertakan simbul-simbul agama seperti salib, memasang lampu, lilin, pokok 


krismas dan sebagainya. 


ii. menyanyikan lagu-lagu bercirikan agama. 


iii. meletakkan apa-apa tanda bercirikan agama pada dahi, atau tanda-tanda lain 


pada anggota tubuh. 


iv. memberikan ucapan atau isyarat yang berbentuk pujian kepada agama orang 
bukan Islam. 


v.tunduk atau melakukan perbuatan seolah-olah menghormati upacara agama 
orang bukan Islam. 

4.1.2 Majlis tersebut tidak disertakan dengan perbuatan yang bertentangan dengan 
syarak. 


Maksud “bertentangan dengan syarak” ialah sesuatu perkara, perbuatan, perkataan 
atau keadaan yang jika dilakukan akan bertentangan dengan ajaran Islam yang 
diamalkan oleh masyarakat Islam. 


Contohnya: 


i. Memakai pakaian bewarna merah seperti santa claus atau pakaian lain yang 
melambangkan agama; 


ii. Menghidangkan minuman atau makanan yang memabukkan 


dan seumpamanya; 


iii. Mengadakan bunyi-bunyian atau hiasan seperti loceng gereja, pokok krismas, 
kuil atau memecah kelapa; 


iv. Mengadakan acara yang berunsur perjudian, penyembahan, pemujaan, 
khurafat dan sebagainya. 


4.1.3 Majlis tersebut tidak disertakan dengan “perbuatan yang bercanggah dengan 


pembinaan akhlak dan budaya masyarakat Islam”di negara ini. 
Maksud “bercanggah dengan pembinaan akhlak dan budaya masyarakat 
Islam” ialah sesuatu perkara, perbuatan, perkataan atau keadaan yang jika dilakukan 
akan bertentangan dengan nilai dan norma kehidupan masyarakat Islam Negara ini yang 
berpegang kepada ajaran Islam berdasarkan ahli sunnah wal jamaah. 
Contohnya: 

i. Percampuran bebas tanpa batas dan adab sopan, 


ii. Berpakaian yang menjolok mata; 


iii. Mendendangkan lagu-lagu yang mempunyai senikata berunsur lucah serta 
pemujaan, 

iv. Mengadakan program seperti pertandingan ratu cantik, laga ayam dan 
sebagainya. 


4.1.4 Majlis tersebut tidak disertakan dengan perbuatan yang boleh “menyentuh 
sensitiviti masyarakat Islam”. 


Maksud “menyentuh sensitiviti masyarakat Islam” ialah sesuatu perkara, perbuatan, 
perkataan atau keadaan yang jika dilakukan akan menyingung perasaan umat Islam 
tentang kepercayaan dan amalan mereka. 


Contohnya: 
i. Ucapan-ucapan atau nyanyian berbentuk dakyah keagamaan bukan Islam; 
ii. Ucapan-ucapan yang menghina umat Islam; 
iii. Ucapan-ucapan yang menghina agama Islam; 


iv. Persembahan yang bertujuan mempersendakan pegangan agama 
masyarakat Islam. 


4.1.5 Pihak penganjur dan orang ramai diminta mendapatkan pandangan pihak berkuasa 
agama sebelum menganjur atau menghadiri majlis perayaan orang yang bukan 
beragama Islam. 


5. PENUTUP 


Sekiranya terdapat keraguan atau ketidakjelasan dalam mentafsir dan melaksanakan Garis 
Panduan ini hendaklah merujuk kepada: 


JABATAN KEMAJUAN ISLAM MALAYSIA 
Blok D7, Parcel D, 

Kompleks Pentadbiran Kerajaan Persekutuan 
62502, PUTRAJAYA 

Tel: 03-8886 4253 

Fax: 03-8889 1993 

